Taaskohtusin failidega, mis eelmisest teisipäevast pärast arvutivahetust olid kusagil teises tegelikkuses kopitanud. Eks neid ole juba kord vanast uude tõstetud aastal 2004 ja nüüd siis jälle. Ükskord peaks nad ikka ette võtma ja üleliigse soga ära kustutama, aga ma lihtsalt kardan, et siis jäävad muud tööd tegemata. Kas õppematerjalidega peaks olema nagu riietega, et kui pole aasta otsa kasutanud, viska minema? Samas, kunagisi toimetustöid oleks praegu jälle õpetamiseks väga hea  kasutada, sest eks ma olin siis lollim ja jätsin ilmselt kaunis totakaid vigu sisse.    Lisaksin väikseks näiteks, mida olen omal ajal salvestanud, ühe vintaažuudise BNSilt.      DUBAI, 7. veebruar, AFP-BNS - Ameerika pikamaajooksja võitis Araabia Ühendemiraatides maailma esimese võidujooksu inimese ja hobuse vahel, teatasid kohalikud ajalehed.  USA 100 kilomeetri jooksu rekordiomanik Tom Johnson läbis 80  kilomeetrit kõrberada Abu Dhabi emiraadis viie tunni ja 45 minutiga. Hobune al-Baraaq, ratsuriks Jennifer Nice, oli Johnsonil tihedalt kannul ja ületas finišijoone vaid kümme sekundit hiljem.  Johnson jooksis peatusteta, Nice tegi aga kaks vahepeatust, et loomaarstid saaksid hobuse seisundit kontrollida.  "See oli raske distants. Pidin võitlema kuumuse, liiva, küngaste ja tuulega," jutustas Johnson.  Hobune ei öelnud midagi.